《碧涧书堂》
宋代·林梦英

临川遇邹君，示我铜陵辨。
相邀游其间，百闻须一践。
自从双耳聋，已办两足茧。
武夷乃招隐，仙都辄策蹇。
遥睇麻源村，梦思劳辗转。
今披碧涧记，华罔订讹舛。
疑雠吁莫论，是非争之褊。
但欣泉石奇，堂成书可辇。
晁侯云梦胸，妙处参坟典。
家有万竹坡，琳琅閟营翦。
徘徊康乐旧，此偿尤不浅。
人生贵自得，假物非至善。
山川侈遭逢，所托各偕显。
严光钓越滩，叔子登楚岘。
气象不低摧，吾从志当勉。
相思邀示到，烟霞自舒卷。
唯应原上月，共照人孤狷。

作者简介：抚州临川人，字叔虎，一字子应，人称山房先生。孝宗淳熙二年进士。累官衡州法曹，所至整饬严明。知武陵县，修学宫，教士子。为靖州通判，平定南方少数民族。除知武冈军，未赴，退居城西金石台，建楼藏书，读书其间。后官秘书丞，奉祠归，年逾八十，犹读书不辍。